การประกอบธุรกิจของแต่ละสายผลิตภัณฑ์

ปัจจุบันบริษัทดำเนินธุรกิจเป็นผู้จำหน่ายอุปกรณ์เกี่ยวกับการสื่อสารโทรคมนาคม ได้แก่
เครื่องโทรศัพท์เคลื่อนที่ ชุดซิมการ์ด บัตรเติมเงิน และอุปกรณ์เสริม
ลักษณะผลิตภัณฑ์และบริการของบริษัท สามารถสรุปได้ดังนี้

ลักษณะผลิตภัณฑ์

ผลิตภัณฑ์หลักของบริษัทสามารถแบ่งออกได้เป็น 3 กลุ่ม ดังนี้

โทรศัพท์เคลื่อนที่

บริษัทเป็นผู้จำหน่ายอุปกรณ์เกี่ยวกับการสื่อสารโทรคมนาคม
โดยเน้นการจำหน่ายเครื่องโทรศัพท์เคลื่อนที่เป็นหลัก คิดเป็นประมาณร้อยละ 89.10 และร้อยละ
83.32 ของรายได้รวมในปี 2546 และ 2547 ตามลำดับ
ซึ่งเมื่อพิจารณาถึงลักษณะผลิตภัณฑ์ของบริษัทแล้ว สามารถจำแนกการจำหน่ายได้เป็น 2 ประเภท คือ

(1) การจำหน่ายเครื่องใหม่เบอร์ใหม่ (New Subscriber)
เป็นการจำหน่ายเครื่องโทรศัพท์เคลื่อนที่พร้อมเบอร์โทรศัพท์
โดยบริษัทจะจำหน่ายเครื่องโทรศัพท์เคลื่อนที่พร้อมกับซิมการ์ดทั้งระบบจ่ายล่วงหน้า (Pre-Paid)
และระบบจดทะเบียน (Post-Paid)

(2) การจำหน่ายเครื่องใหม่เบอร์เดิมหรือเครื่องทดแทน (Replacement)
เป็นการจำหน่ายเฉพาะเครื่องโทรศัพท์เคลื่อนที่ให้กับผู้ที่มีเบอร์โทรศัพท์อยู่แล้ว
แต่ต้องการเปลี่ยนเพียงเครื่องโทรศัพท์เท่านั้น
โดยบริษัทจัดจำหน่ายโทรศัพท์เคลื่อนที่ตราผลิตภัณฑ์ต่างๆ เช่น Nokia, Samsung, Motorola,
Sony Ericsson (เริ่มเดือนมกราคม 2548), DBTEL, TCL และ Aniphone เป็นต้น

นอกจากการจำหน่ายโทรศัพท์เคลื่อนที่แล้ว บริษัทยังให้ความสำคัญกับการให้บริการหลังการขาย
โดยบริษัทมีบริการรับตอบปัญหาเกี่ยวกับเครื่องโทรศัพท์เคลื่อนที่ รวมทั้งตอบปัญหาต่างๆ ผ่านทาง
Call Center และ website ของบริษัทชื่อ www.blisstel.com นอกจากนี้
บริษัทยังให้บริการรับเครื่องโทรศัพท์เคลื่อนที่เพื่อส่งซ่อมให้แก่ลูกค้า
และในกรณีที่ลูกค้าต้องการเครื่องสำรองเพื่อใช้ระหว่างการซ่อม
ก็สามารถใช้บริการเครื่องสำรองจากทางบริษัทได้

ซิมการ์ดและบัตรเติมเงิน

ซิมการ์ด (SIM Card) เป็นส่วนประกอบที่สำคัญที่ต้องใช้ควบคู่กับโทรศัพท์เคลื่อนที่
โดยซิมการ์ดจะทำหน้าที่ระบุหมายเลขของผู้ใช้ในการโทรออกและรับสาย
รวมถึงการกำหนดค่าใช้จ่ายและวิธีการชำระค่าบริการ ซึ่งมีทั้งระบบจดทะเบียน (Post-paid)
และระบบจ่ายล่วงหน้า (Pre-paid)
ในขณะที่บัตรเติมเงินเป็นวิธีชำระค่าบริการให้แก่ซิมการ์ดในระบบจ่ายล่วงหน้า
ซึ่งผู้ใช้โทรศัพท์เคลื่อนที่จะชำระเงินค่าบริการก่อนที่จะมีการใช้โทรศัพท์
โดยผู้ใช้โทรศัพท์เคลื่อนที่สามารถเลือกซื้อบัตรเติมเงินตามจำนวนเงินที่ต้องการใช้ได้

บริษัทจัดจำหน่ายซิมการ์ดและบัตรเติมเงิน ทั้งแบบจ่ายล่วงหน้าและแบบจดทะเบียนของ DTAC,
AIS, Orange และ Hutch

อุปกรณ์เสริม

บริษัทจำหน่ายอุปกรณ์เสริมโทรศัพท์เคลื่อนที่ เช่น แบตเตอรี่โทรศัพท์เคลื่อนที่
ที่ชาร์จแบตเตอรี่โทรศัพท์ Small-Talk หน้ากากโทรศัพท์ ซองหนัง เป็นต้น โดยอุปกรณ์เสริมต่างๆ
ที่บริษัทจำหน่าย เป็นอุปกรณ์เสริมที่บริษัทจัดซื้อมาจากผู้ผลิตโทรศัพท์เคลื่อนที่เท่านั้น
ยกเว้นซองหนังที่บริษัทจัดซื้อมาจากผู้ผลิตภายในประเทศ

ที่ผ่านมา บริษัทมีรายได้จากการขายอุปกรณ์เสริมต่างๆ ไม่มากนัก โดยในปี 2546 และ 2547
บริษัทมีรายได้จากการขายอุปกรณ์เสริมคิดเป็นสัดส่วนเพียงร้อยละ 0.16 และร้อยละ 0.21
ของรายได้รวม ตามลำดับ อย่างไรก็ตาม บริษัทมีนโยบายจำหน่ายอุปกรณ์เสริมต่างๆ
เพื่อตอบสนองความต้องการของลูกค้า และให้บริการจำหน่ายสินค้าให้ครบวงจร

การตลาดและภาวะการแข่งขัน

นโยบายและลักษณะทางการตลาด

  1. ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัทสามารถแบ่งออกได้เป็น 2 กลุ่มหลัก ได้แก่ กลุ่มลูกค้ารายย่อย
และกลุ่มตัวแทนจำหน่าย (Dealer)
ซึ่งจะรับซื้อสินค้าจากบริษัทไปจำหน่ายต่อให้แก่ลูกค้ารายย่อยอีกทอดหนึ่ง
กลุ่มลูกค้ารายย่อยที่ใช้โทรศัพท์เคลื่อนที่

  (1) ลูกค้ารายย่อย

ลูกค้ารายย่อยซึ่งเป็นกลุ่มผู้ที่ต้องการใช้โทรศัพท์เคลื่อนที่โดยตรง นอกจากกลุ่มคนทำงาน นักธุรกิจ
และเจ้าของกิจการ ที่ต้องการใช้โทรศัพท์เคลื่อนที่เพื่อใช้ในการติดต่อสื่อสารทางธุรกิจแล้ว
การขยายเครือข่ายการให้บริการของผู้ให้บริการโทรศัพท์เคลื่อนที่แต่ละรายที่ครอบคลุมพื้นที่ให้บริการมากขึ้น
ตลอดจนการแข่งขันระหว่างผู้ให้บริการโทรศัพท์เคลื่อนที่รุนแรงขึ้น ทั้งด้านราคาค่าใช้บริการ
บริการเสริมต่างๆ ตลอดจนการจัดกิจกรรมส่งเสริมการขาย
ทำให้กลุ่มผู้ใช้โทรศัพท์เคลื่อนที่มีความหลากหลายมากขึ้น ครอบคลุมถึงกลุ่มลูกค้าใหม่ เช่น นักเรียน
นักศึกษา วัยรุ่น ที่ใช้โทรศัพท์เคลื่อนที่เพิ่มขึ้นด้วย
ทำให้มูลค่าการตลาดของโทรศัพท์เคลื่อนที่ของประเทศไทยในปี 2547 ที่ผ่านมา มีมูลค่าสูงกว่า
40,000 ล้านบาท[1] หรือคิดเป็นจำนวนเครื่องประมาณ 6 ล้านเครื่อง*

  กลุ่มลูกค้ารายย่อยสามารถแบ่งออกได้เป็นกลุ่ม ดังนี้

  - กลุ่มผู้ใช้บริการใหม่ (New Subscriber Market)
  เป็นกลุ่มลูกค้าที่เพิ่งเริ่มใช้โทรศัพท์เคลื่อนที่เป็นครั้งแรก
  โดยเป็นการซื้อเครื่องโทรศัพท์เคลื่อนที่พร้อมกับเบอร์โทรศัพท์
  ซึ่งที่ผ่านมาการเติบโตของกลุ่มผู้ใช้บริการใหม่มีการชะลอตัวลง
  เนื่องจากก่อนหน้านี้จำนวนผู้ใช้โทรศัพท์เคลื่อนที่ได้มีการเติบโตอย่างรวดเร็วจนกระทั่งมีจำนวนสูงกว่า
  22 ล้านเลขหมาย ในปี 2546 ซึ่งนับเป็นปริมาณที่สูงมาก
  จึงส่งผลให้สัดส่วนของผู้ซื้อโทรศัพท์เคลื่อนที่ในกลุ่มผู้ใช้บริการใหม่ปรับตัวลดลง

  - กลุ่มเครื่องทดแทน (Replacement Market) เป็นกลุ่มผู้ใช้โทรศัพท์เคลื่อนที่อยู่แล้ว
  แต่ต้องการเปลี่ยนเครื่องโทรศัพท์ใหม่ เนื่องจากต้องการความทันสมัย
  และต้องการใช้ประโยชน์จากเครื่องโทรศัพท์เคลื่อนที่เพิ่มขึ้น
  ทั้งนี้ปลดล็อครหัสประจำเครื่องหรืออีมี่ (IMEI) เมื่อปี 2545
  ได้ส่งผลให้ผู้ใช้โทรศัพท์สามารถเปลี่ยนเครื่องโทรศัพท์ได้อย่างสะดวก
  ประกอบกับได้มีการแนะนำเทคโนโลยีและสินค้ารุ่นใหม่ออกสู่ตลาดอยู่ตลอดเวลา
  จึงมีผู้นิยมเปลี่ยนเครื่องโทรศัพท์เคลื่อนที่มากขึ้น
  โดยปัจจุบันผู้ใช้โทรศัพท์เคลื่อนที่จะมีระยะเวลาการใช้เครื่องเฉลี่ยประมาณ 6-8 เดือน
  ตลาดเครื่องทดแทนจึงนับได้ว่าเป็นตลาดที่มีศักยภาพที่จะเติบโตได้อย่างมากในอนาคต

จากสัดส่วนของกลุ่มลูกค้ารายย่อยดังกล่าว ปัจจุบันบริษัทจึงได้เน้นการจำหน่ายโทรศัพท์เคลื่อนที่ไปยัง
ตลาดเครื่องทดแทน เนื่องจากเห็นว่าเป็นกลุ่มที่มีศักยภาพในการเติบโตสูงกว่าตลาดผู้ใช้บริการใหม่
นอกจากนี้ ลูกค้ากลุ่มตลาดเครื่องทดแทน
จะพิจารณาคุณสมบัติของเครื่องโทรศัพท์เคลื่อนที่มากกกว่าราคา
เมื่อเปรียบเทียบกับกลุ่มผู้ใช้บริการใหม่ ดังนั้น การจำหน่ายสินค้าแก่ลูกค้ากลุ่มตลาดเครื่องทดแทน
จึงสร้างผลตอบแทนที่ดีกว่าให้แก่บริษัท

  (2) ตัวแทนจำหน่าย (Dealer)

นอกจากการจำหน่ายสินค้าให้แก่ลูกค้ารายย่อยผ่านทางสาขาและจุดจำหน่ายต่างๆ ของบริษัทแล้ว
บริษัทยังมีการจำหน่ายสินค้าในรูปแบบการขายส่งให้แก่ตัวแทนจำหน่ายที่ได้รับการแต่งตั้งจากบริษัทซึ่งจะนำสินค้าจากบริษัทไปจำหน่ายต่อให้แก่ลูกค้าอีกทอดหนึ่ง
ซึ่ง ณ 31 ธันวาคม 2547 บริษัทมีตัวแทนจำหน่ายทั้งสิ้นรวม 200 ราย

การจำหน่ายสินค้าให้แก่ตัวแทนจำหน่าย ซึ่งเป็นการจำหน่ายในปริมาณมาก
ทำให้บริษัทสามารถสั่งซื้อสินค้าจากบริษัทผู้ผลิตหรือผู้จัดจำหน่ายโทรศัพท์เคลื่อนที่และสินค้าอื่นๆ
ได้ในปริมาณมาก จึงได้รับส่วนลดจากการสั่งซื้อดังกล่าว ส่งผลให้บริษัทมีต้นทุนสินค้าลดลง
และสามารถจำหน่ายสินค้าได้ในราคาถูก จึงสามารถแข่งขันกับบริษัทคู่แข่งอื่นๆ ได้
ทั้งในตลาดลูกค้ารายย่อยและตลาดลูกค้าที่เป็นตัวแทนจำหน่าย

  2. การจัดจำหน่ายและช่องทางการจำหน่าย

ช่องทางการจัดจำหน่ายสินค้าของบริษัทสามารถแบ่งเป็น 2 ช่องทางหลัก ได้แก่ การขายปลีก
(Retail) ซึ่ง ณ 31 ธันวาคม 2547 มีจุดจำหน่ายรวมทั้งสิ้น 298 แห่ง ครอบคลุมพื้นที่ 43
จังหวัดทั่วประเทศไทย และการขายส่ง (Wholesale)
โดยในการพิจารณาจัดสรรสินค้าเพื่อจำหน่ายของบริษัทนั้น
บริษัทมีนโยบายที่จะจัดสรรสินค้าเพื่อจำหน่ายผ่านช่องทางการขายปลีกของบริษัทเป็นหลักก่อน
จากนั้นจึงจะทำการจัดสรรสินค้าเพื่อขายผ่านช่องทางการขายส่ง

  หมายเหตุ: * จำนวนสาขา จุดจำหน่าย และตัวแทนจำหน่าย ณ 31 ธันวาคม 2547

(1) การขายปลีก (Retail)

บริษัทเน้นการจำหน่ายโทรศัพท์เคลื่อนที่ให้แก่ลูกค้ารายย่อยในรูปแบบการขายปลีกเป็นหลัก
คิดเป็นสัดส่วนประมาณร้อยละ 45-60 ของรายได้จากการขายรวม
โดยบริษัทจะจัดจำหน่ายผ่านช่องทางการจำหน่ายทั้งสิ้น 3 ช่องทางได้แก่

- การจำหน่ายผ่านสาขาของบริษัท

บริษัทดำเนินการจำหน่ายโทรศัพท์เคลื่อนที่ให้แก่ลูกค้ารายย่อยโดยจำหน่ายผ่านร้าน Bliss@Tel
Shop ซึ่งตั้งอยู่ในศูนย์การค้า (Shopping Plaza) และร้านค้าปลีกรูปแบบใหม่ (Modern
Trade) ทั้งในกรุงเทพมหานครและต่างจังหวัด และ Bliss@Tel Express
ซึ่งตั้งอยู่ภายในร้านเทสโก้ โลตัส เอ็กส์เพรส โดย ณ 31 ธันวาคม 2547 บริษัทมี Bliss@Tel
Shop และ Bliss@Tel Express รวมทั้งสิ้น120 สาขา

- การจำหน่ายแบบฝากขาย (Consignment) ผ่านห้างสรรพสินค้า

นอกจากการจำหน่ายโทรศัพท์เคลื่อนที่ผ่านสาขาของบริษัทซึ่งตั้งอยู่ในศูนย์การค้า (Shopping
Plaza) และร้านค้าปลีกรูปแบบใหม่
บริษัทยังจำหน่ายสินค้าผ่านเคาน์เตอร์จำหน่ายของห้างสรรพสินค้า (Department Store) เช่น
ห้างสรรพสินค้า เซ็นทรัล (เพาเวอร์บาย) ห้างสรรพสินค้า เดอะมอลล์ (เพาเวอร์มอลล์)
และเคาน์เตอร์จำหน่ายของร้านค้าปลีก รูปแบบใหม่ เช่น เทสโก้-โลตัส คาร์ฟูร์ และบิ๊กซี โดย ณ
31 ธันวาคม 2547 บริษัทมีจุดจำหน่ายผ่านห้างสรรพสินค้าทั้งสิ้นรวม 178 จุด

- การขายตรง (Direct Sale)

บริษัทมีการจำหน่ายสินค้าในรูปแบบการขายตรงให้แก่ผู้ใช้โทรศัพท์เคลื่อนที่
โดยผ่านการจัดกิจกรรมทาง การตลาด ซึ่งบริษัทจะมีการจัดนิทรรศการ (Exhibition)
และการจัดงานแสดงสินค้าเป็นประจำต่อเนื่องตลอดทั้งปี และการขายทาง Internet
ลูกค้าสามารถสั่งซื้อของผ่าน website ของบริษัท ชื่อ www.blisstel.com อย่างไรก็ตาม
สัดส่วนการขายสินค้าทาง Internet ยังมีไม่มากนัก
เนื่องจากลูกค้ายังคงนิยมซื้อสินค้าที่ร้านค้ามากกว่าจะสั่งซื้อทาง Internet

(2) การขายส่ง

บริษัทมีช่องทางการจำหน่ายในรูปแบบการค้าส่งผ่านตัวแทนจำหน่าย (Dealer)
ซึ่งตัวแทนจำหน่ายดังกล่าวจะนำสินค้าไปจำหน่ายต่อให้แก่ผู้ใช้โทรศัพท์เคลื่อนที่อีกทอดหนึ่ง โดย ณ
31 ธันวาคม 2547 บริษัทมีผู้แทนจำหน่ายรวมทั้งสิ้น 200 ราย

ตัวแทนจำหน่ายที่ซื้อสินค้าจากทางบริษัทนั้น บางส่วนมีสัญญาแต่งตั้งจากทางบริษัท
และบางส่วนเป็นตัวแทนจำหน่ายที่ซื้อสินค้าจากบริษัทโดยไม่มีสัญญาแต่งตั้งเป็นตัวแทนจำหน่าย
อย่างไรก็ตาม ตัวแทนจำหน่ายที่มีสัญญาแต่งตั้งจากบริษัท สามารถเลือกซื้อสินค้าจากแหล่งใดก็ได้
โดยไม่มีข้อจำกัดว่าต้องซื้อสินค้าจากบริษัทเท่านั้น

นอกจากนี้ บริษัทยังมีการส่งออกสินค้าไปต่างประเทศ ขึ้นอยู่กับสถานการณ์ในแต่ละช่วง เช่น
มีความต้องการซื้อสินค้าจากลูกค้าในต่างประเทศ ในรุ่นที่บริษัทมีสินค้าคงเหลืออยู่
หรือรุ่นที่ผู้จัดจำหน่ายในต่างประเทศรายอื่นต้องการซื้อแบบเหมา ทั้งจำนวน
ทำให้บริษัทสามารถทำกำไรจากการส่งออกได้ เป็นต้น ซึ่งการส่งออกสินค้าไปต่างประเทศนี้
มีส่วนช่วยให้บริษัทสามารถบริหารสินค้าคงเหลือได้มีประสิทธิภาพมากยิ่งขึ้น
และมีความเสี่ยงจากการลดลงของมูลค่าสินค้าคงเหลือและความเสี่ยงจากการเสื่อมความนิยมของสินค้าน้อยลงอีกด้วย

  3. กลยุทธ์ทางการตลาด

เพื่อให้บริษัทสามารถแข่งขันกับผู้จำหน่ายโทรศัพท์เคลื่อนที่รายอื่นๆ ได้
บริษัทจึงมีการวางแผนกลยุทธ์ทางการตลาดที่สำคัญทั้งสิ้น 4 แนวทาง ได้แก่

  (1) กลยุทธ์ด้านราคา

ราคาขายโทรศัพท์เคลื่อนที่นับเป็นปัจจัยหลักในการแข่งขันในธุรกิจจำหน่ายโทรศัพท์เคลื่อนที่
การปลดล็อครหัสประจำเครื่องทำให้ผู้จำหน่ายโทรศัพท์เคลื่อนที่สามารถจัดซื้อโทรศัพท์เคลื่อนที่ได้เองโดยไม่จำเป็นต้องซื้อจากผู้ให้บริการ
ดังนั้นบริษัทจึงพิจารณาการซื้อสินค้าจากราคาต้นทุนเป็นหลัก
เพื่อกำหนดราคาขายให้สามารถแข่งขันกับผู้จำหน่ายโทรศัพท์เคลื่อนที่รายอื่นๆ ได้
ปัจจุบันบริษัทใช้นโยบายซื้อสินค้าจากผู้ผลิตหรือผู้จำหน่ายโดยเงินสด เพื่อรับส่วนลดในการซื้อสินค้า
ทำให้สามารถกำหนดราคาขายที่สามารถแข่งขันกับผู้จำหน่ายรายอื่นๆ ได้
ในขณะที่บริษัทสามารถขายสินค้าผ่านจุดจำหน่ายที่มีอยู่ได้เป็นจำนวนมาก
ส่งผลให้บริษัทสามารถสั่งซื้อสินค้าได้ในปริมาณมากด้วย
บริษัทจึงได้รับส่วนลดจากการสั่งซื้อปริมาณมาก (Volume Discount) เพิ่มอีกทอดหนึ่ง

นอกจากนี้ การที่บริษัทได้รับการแต่งตั้งให้เป็น Direct Retail Partner ของ Nokia
รวมทั้งเป็นตัวแทนจำหน่ายโทรศัพท์เคลื่อนที่ของ Samsung Motorola และ Sony Ericsson
(เริ่มเดือนมกราคม 2548) ทำให้บริษัทสามารถสั่งซื้อสินค้าได้ในราคาถูกกว่าผู้จำหน่ายรายอื่นๆ
ที่ไม่ได้รับการแต่งตั้งโดยตรง บริษัทจึงสามารถกำหนดราคาขายสินค้าทั้ง 4 ตราผลิตภัณฑ์ดังกล่าว
ได้ต่ำกว่าผู้จำหน่ายรายอื่นๆ ที่ไม่ได้เป็นตัวแทน

  (2) กลยุทธ์ด้านช่องทางการจัดจำหน่าย

ในการจำหน่ายโทรศัพท์เคลื่อนที่ของบริษัทนั้น
บริษัทมีช่องทางการจำหน่ายทั้งในรูปการขายปลีกและขายส่ง
การจำหน่ายสินค้าในรูปแบบการขายปลีกนั้น เป็นการจำหน่ายผ่านจุดจำหน่ายของบริษัท ซึ่ง ณ 31
ธันวาคม 2547 มีอยู่รวม 298 แห่ง ซึ่งครอบคลุมพื้นที่ทั่วประเทศ
ซึ่งบริษัทมีระบบจัดการที่สามารถควบคุมคุณภาพการให้บริการ
รวมทั้งเพื่อให้บริษัทสามารถบริหารสินค้าคงเหลือได้อย่างมีประสิทธิภาพ
จุดจำหน่ายกระจายอยู่ทั่วประเทศเหล่านี้แบ่งออกเป็น Bliss@Tel Shop และ Bliss@Tel
Express รวมทั้งสิ้น 120 แห่ง และมีจุดจำหน่ายผ่านห้างสรรพสินค้ารวม 178 แห่ง
การขายปลีกทำให้บริษัทได้รับข้อมูลด้านต่างๆ จากผู้ใช้โทรศัพท์เคลื่อนที่โดยตรง
บริษัทจึงสามารถปรับกลยุทธ์ทางการตลาดได้อย่างรวดเร็ว
และสามารถคัดเลือกสินค้าได้ตรงและทันความต้องการของลูกค้าเป็นอย่างดี

  (3) กลยุทธ์ด้านการเลือกสินค้าเพื่อจำหน่าย

บริษัทได้รับการแต่งตั้งให้เป็นตัวแทนจำหน่ายโทรศัพท์เคลื่อนที่ของ 4 ตราผลิตภัณฑ์
ซึ่งมีส่วนแบ่งการตลาดรวมกันสูงสุด
ทำให้บริษัทมีข้อมูลสินที่ทำให้สามารถวางแผนสั่งซื้อสินค้าได้ตรงกับความต้องการของผู้ใช้โทรศัพท์เคลื่อนที่มากที่สุดในทั้ง
4 ตราผลิตภัณฑ์
และจะได้รับการจัดสรรจำนวนสินค้าที่สั่งซื้อมากกว่าบริษัทที่ไม่ได้รับการแต่งตั้งเป็นตัวแทนจำหน่าย
จึงมีสินค้าเพื่อจำหน่ายในปริมาณที่พอเพียง
อีกทั้งยังสามารถบริหารสินค้าคงเหลือจากข้อมูลสินค้าเสื่อมความนิยมที่ได้รับ
เพื่อจัดกิจกรรมการตลาดในการจำหน่ายสินค้าดังกล่าวออกไปได้อย่างรวดเร็ว ทั้งนี้
บริษัทจะพิจารณาข้อมูลที่ได้รับจากบริษัทผู้ผลิตประกอบกับข้อมูลเกี่ยวกับแนวโน้มความต้องการของผู้ใช้โทรศัพท์เคลื่อนที่ที่ได้จากการสำรวจความคิดเห็นของผู้ใช้โทรศัพท์เคลื่อนที่
ซึ่งจัดทำโดยผู้เชี่ยวชาญในการสำรวจความคิดเห็น
เพื่อประกอบการตัดสินใจในการคัดเลือกสินค้าเพื่อจำหน่ายในแต่ละช่วงเวลา

  (4) กลยุทธ์ด้านการบริหารสินค้าคงเหลือ

บริษัทผู้ผลิตโทรศัพท์เคลื่อนที่แต่ละรายจะมีการวิจัยและพัฒนารูปแบบของโทรศัพท์เคลื่อนที่ให้ทันกับความต้องการของผู้ใช้ตลอดเวลา
โดยบริษัทผู้ผลิตต่างๆ จะจัดส่งข้อมูลสินค้าใหม่และสินค้าเสื่อมความนิยม (Obsolete)
ให้แก่ตัวแทนจำหน่ายที่แต่งตั้ง
เพื่อให้สามารถวางแผนการสั่งซื้อสินค้าและบริหารสินค้าคงเหลือได้ล่วงหน้า

นอกจากการคัดเลือกผลิตภัณฑ์โดยอาศัยข้อมูลสินค้าจากผู้ผลิตแล้ว บริษัทยังมีการนำระบบ SAP
มาใช้ในการบริหารสินค้าคงเหลือ
เพื่อให้สามารถตรวจสอบปริมาณสินค้าคงเหลือในแต่ละสาขาได้ตลอดเวลา
โดยบริษัทสามารถตรวจสอบได้ว่าสินค้าตราผลิตภัณฑ์ใด รุ่นใด กำลังเป็นที่นิยมหรือเสื่อมความนิยม
เมื่อสินค้าที่เป็นที่นิยมมีจำนวนลดลง บริษัทจะสามารถสั่งซื้อสินค้าดังกล่าวได้ล่วงหน้า
ทำให้มีสินค้าจำหน่ายแก่ลูกค้าตลอดเวลา ในส่วนของสินค้าที่ไม่เป็นที่นิยม
บริษัทสามารถปรับกลยุทธ์ทางการตลาดเพื่อให้สามารถจำหน่ายสินค้าออกไปได้เร็วขึ้นเช่นกัน

  (5) กลยุทธ์ด้านการให้บริการ

บริษัทเน้นการให้บริการทั้งก่อนและหลังการขาย โดยการให้บริการก่อนการขายนั้น
บริษัทเน้นการให้บริการที่รวดเร็วและสามารถให้คำแนะนำเกี่ยวกับผลิตภัณฑ์ได้อย่างถูกต้องและเพียงพอ
โดยบริษัทจัดให้มีการอบรมความรู้เกี่ยวกับผลิตภัณฑ์ใหม่แก่พนักงานตลอดเวลา
เพื่อให้พนักงานสามารถให้คำแนะนำถึงคุณสมบัติของผลิตภัณฑ์ที่ตรงความต้องการของลูกค้าได้
นอกจากนี้ บริษัทยังมีการรับประกันเครื่องโทรศัพท์เคลื่อนที่ที่บริษัทจำหน่าย
เพื่อสร้างความมั่นใจให้แก่ลูกค้าอีกด้วย

สำหรับการให้บริการหลังการขาย บริษัทให้บริการรับซ่อมโทรศัพท์เคลื่อนที่
โดยมีบริการเครื่องสำรองสำหรับลูกค้าที่ต้องการใช้โทรศัพท์ในระหว่างซ่อมเครื่อง
พร้อมทั้งให้บริการตอบปัญหาที่เกี่ยวกับโทรศัพท์เคลื่อนที่ผ่านทาง Call Center และ website
ของบริษัทชื่อ www.blisstel.com

ภาวะการแข่งขันและแนวโน้มอุตสาหกรรม

  1. ผู้จำหน่ายโทรศัพท์เคลื่อนที่ในประเทศไทย

อุตสาหกรรมโทรศัพท์เคลื่อนที่ในประเทศไทยนั้น มีผู้ให้บริการและผู้จำหน่ายโทรศัพท์เคลื่อนที่ทั้งหมด
11 รายหลัก โดยสามารถแบ่งกลุ่มตามลักษณะการจำหน่ายโทรศัพท์เคลื่อนที่ได้เป็น 3 กลุ่ม ได้แก่
ผู้ให้บริการโทรศัพท์เคลื่อนที่ (Operators) ผู้จัดจำหน่ายโทรศัพท์เคลื่อนที่ (Distributor)
และร้านค้าปลีก

รายชื่อผู้จำหน่ายโทรศัพท์เคลื่อนที่รายหลักในประเทศไทย

  []

แผนภาพแสดงการจำหน่ายโทรศัพท์เคลื่อนที่

[]

(1) ผู้ให้บริการโทรศัพท์เคลื่อนที่ (Operator) / บริษัทในเครือ

ผู้ให้บริการโทรศัพท์เคลื่อนที่จะจำหน่ายโทรศัพท์เคลื่อนที่ ซิมการ์ด และบัตรเติมเงิน
ผ่านผู้จัดจำหน่ายที่เป็นบริษัทในเครือ จากนั้นผู้จัดจำหน่ายดังกล่าว
จะจำหน่ายสินค้าให้แก่ตัวแทนจำหน่าย (Dealer) หรือผู้จัดจำหน่ายอื่น (Distributor)
หรือร้านค้าปลีกทั่วไป เพื่อนำโทรศัพท์เคลื่อนที่ไปจำหน่ายต่อแก่ลูกค้ารายย่อย
แต่จะไม่เน้นการจำหน่ายโทรศัพท์เคลื่อนที่โดยตรงให้แก่ลูกค้ารายย่อย
แต่จะจำหน่ายผ่านบริษัทย่อยซึ่งมีร้านจำหน่ายโทรศัพท์เคลื่อนที่ เช่น Telewiz (แฟรนไชส์เครือ
DPC) DTAC Shop (แฟรนไชส์เครือ DTAC) และ Orange Shop (เครือ Orange) เป็นต้น

(2) ผู้จัดจำหน่ายโทรศัพท์เคลื่อนที่ (Distributor)

ที่ผ่านมา ผู้จัดจำหน่ายโทรศัพท์ในกลุ่มนี้จะเน้นการขายส่งโทรศัพท์เคลื่อนที่เป็นหลัก
โดยจะจัดซื้อโทรศัพท์เคลื่อนที่จากผู้ผลิต แล้วจำหน่ายต่อให้ร้านค้าที่เป็นแฟรนไชส์ของตนเอง
ผู้แทนจำหน่าย (Dealer) หรือร้านค้าปลีกทั่วไป แต่ในปัจจุบัน
เนื่องจากการแข่งขันในอุตสาหกรรมโทรศัพท์เคลื่อนที่ที่เพิ่มขึ้น
ทำให้ผู้จัดจำหน่ายโทรศัพท์เคลื่อนที่ต่างๆ ต้องแข่งขันกันมากขึ้น
จึงได้มีการปรับรูปแบบในการขายของตน โดยการเปิดร้านค้าปลีกในเครือของบริษัทเพิ่มมากขึ้น เช่น
M-Shop (MLINK), i-Mobile by Samart (SIM) และ Mobile Ezy (IEC) เป็นต้น
ซึ่งการเปิดร้านค้าปลีกส่วนใหญ่เป็นการให้แฟรนไชส์แก่ผู้ที่สนใจจะเป็นตัวแทนจำหน่ายสินค้าผู้จัดจำหน่ายโทรศัพท์เคลื่อนที่เหล่านี้

(3) ร้านค้าปลีก

เน้นจำหน่ายโทรศัพท์เคลื่อนที่โดยการขายปลีกให้แก่ลูกค้ารายย่อยเป็นหลัก
ซึ่งสามารถแบ่งร้านค้าปลีกออกได้เป็น 2 กลุ่มหลัก ได้แก่ ผู้จำหน่ายที่เป็น Retail Chain Store
ที่มีตราร้านค้าเป็นของตนเอง และร้านค้าย่อยอื่นๆ ที่ไม่มีตราร้านค้าเป็นของตนเอง

ผู้จำหน่ายที่เป็น Retail Chain Store
จะจำหน่ายในรูปแบบการค้าปลีกที่จำหน่ายสินค้าแก่ผู้ใช้โทรศัพท์โดยตรง
โดยจะจำหน่ายสินค้าที่สาขาและจุดจำหน่ายของแต่ละบริษัท
และสินค้าบางส่วนจะจำหน่ายให้แก่ผู้แทนจำหน่าย (Dealer)
ปัจจุบันผู้จำหน่ายโทรศัพท์เคลื่อนที่ที่เป็น Retail Chain Store มีอยู่หลายบริษัท เช่น บริษัท เจ
มาร์ท จำกัด (มหาชน) (“J-Mart”) บริษัท บลิส-เทล จำกัด (มหาชน) และบริษัท ทีจี โฟน
จำกัด เป็นต้น ซึ่งในปี 2547 บริษัทที่มีสาขาเป็นของตนเองมากกว่า 150 แห่ง ได้แก่ J-Mart
และบริษัท บลิส-เทล จำกัด (มหาชน)

ส่วนผู้จำหน่ายโทรศัพท์เคลื่อนที่ที่ไม่มีตราร้านค้าของตนเองเป็นร้านค้าย่อยตามห้างสรรพสินค้าทั่วไป
ซึ่งใช้เงินลงทุนน้อยกว่าและมักไม่มีระบบการจัดการ บริการหลังการขาย
และนโยบายทางการตลาดที่เป็นระบบ การกำหนดราคามักขึ้นอยู่กับการต่อรองเป็นหลัก

  2. แนวโน้มอุตสาหกรรม

ตั้งแต่ปี 2545 เป็นต้นมา ซึ่งมีการปลดล็อครหัสประจำเครื่อง
ได้ส่งผลกระทบต่ออุตสาหกรรมโทรศัพท์เคลื่อนที่เป็นอย่างมาก
เปิดโอกาสผู้จำหน่ายโทรศัพท์เคลื่อนที่สามารถจัดหาสินค้าได้จากแหล่งใดก็ได้
ไม่จำเป็นต้องจัดซื้อจากผู้ให้บริการโทรศัพท์เคลื่อนที่หรือผู้จัดจำหน่ายเท่านั้น
ประกอบกับผู้ผลิตโทรศัพท์เคลื่อนที่ได้วิจัยและพัฒนาเทคโนโลยีอย่างต่อเนื่อง
ทำให้โทรศัพท์เคลื่อนที่มีประสิทธิภาพสูงขึ้นและต้นทุนการผลิตที่ต่ำลง
ส่งผลให้ราคาเครื่องโทรศัพท์เคลื่อนที่มีแนวโน้มลดลงในขณะที่มีสินค้าใหม่ที่ตอบสนองความต้องการของลูกค้ามากขึ้น
โทรศัพท์เคลื่อนที่จึงได้รับความนิยมและมีจำนวนผู้ใช้บริการเป็นจำนวนมาก

อย่างไรก็ดี แม้ที่ผ่านมาจำนวนผู้ใช้โทรศัพท์เคลื่อนที่จะเพิ่มขึ้นอย่างต่อเนื่อง
แต่ปัจจุบันอัตราการเติบโตของจำนวนผู้ใช้โทรศัพท์เคลื่อนที่ได้เข้าสู่ภาวะชะลอตัว
เนื่องจากการเพิ่มขึ้นของจำนวนผู้ใช้โทรศัพท์เคลื่อนที่ตลอดช่วงหลายปีที่ผ่านมา
ดังจะเห็นได้จากอัตราการเติบโตของจำนวนเลขหมายของโทรศัพท์เคลื่อนที่ที่ลดลง
ซึ่งส่งผลให้ผู้ให้บริการโทรศัพท์เคลื่อนที่มีการแข่งขันกันอย่างรุนแรงเพื่อรักษาส่วนแบ่งการตลาดของตน
ทั้งการลดราคาค่าบริการ การจัดกิจกรรมส่งเสริมการตลาดอย่างต่อเนื่อง
การเพิ่มรูปแบบบริการเสริม ตลอดจนการแนะนำเทคโนโลยีใหม่ๆ ให้แก่ผู้ใช้บริการ
ประกอบกับผู้ผลิตโทรศัพท์เคลื่อนที่ได้มีการแนะนำสินค้ารุ่นใหม่ๆ ออกสู่ตลาดอยู่ตลอดเวลา
ซึ่งสิ่งเหล่านี้เป็นปัจจัยช่วยส่งเสริมให้ผู้ใช้โทรศัพท์เคลื่อนที่นิยมเปลี่ยนเครื่องโทรศัพท์บ่อยขึ้น
โดยจะเปลี่ยนโทรศัพท์ใหม่เฉลี่ยประมาณทุกๆ 6-8 เดือน
จึงทำให้ตลาดเครื่องโทรศัพท์เคลื่อนที่ยังคงมีการขยายตัวอย่างต่อเนื่องในส่วนของเครื่องทดแทน
แม้ว่าอัตราการเติบโตของผู้ใช้โทรศัพท์เคลื่อนที่จะลดลงก็ตาม

  3. ภาวะการแข่งขัน

การแข่งขันในตลาดเครื่องโทรศัพท์เคลื่อนที่นับว่าอยู่ในระดับสูง โดยเฉพาะการแข่งขันด้านราคา
ซึ่งมีผลต่อการตัดสินใจซื้อโทรศัพท์เคลื่อนที่ของผู้บริโภคค่อนข้างมาก
ซึ่งนับตั้งแต่มีการปลดล็อครหัสประจำเครื่องโทรศัพท์เคลื่อนที่
ทำให้ผู้จำหน่ายโทรศัพท์เคลื่อนที่สามารถจัดหาสินค้าได้จากแหล่งใดก็ได้นั้น
ผู้จำหน่ายโทรศัพท์เคลื่อนที่จึงพยายามจัดหาแหล่งสินค้าที่มีต้นทุนสินค้าที่ต่ำที่สุด
เพื่อสามารถจำหน่ายให้แก่ผู้ใช้บริโภคได้ในราคาที่ถูกลงได้
ซึ่งการลดลงของราคาเครื่องโทรศัพท์เคลื่อนที่
ได้กระตุ้นให้ตลาดเครื่องโทรศัพท์เคลื่อนที่มีการขยายตัวอย่างต่อเนื่อง
ดังนั้นผู้จำหน่ายโทรศัพท์เคลื่อนที่ที่เป็นผู้ให้บริการและผู้จัดจำหน่ายที่เน้นการขายส่ง
จึงหันมาให้ความสำคัญแก่การจำหน่ายโทรศัพท์เคลื่อนที่ให้แก่ผู้ใช้โดยตรงเพิ่มขึ้น
โดยมีการเปิดร้านค้าสาขาของตนเองโดยสามารถกำหนดราคาขายสินค้าในราคาที่ลดลงได้
ซึ่งทำให้บริษัทที่เป็นผู้จำหน่ายโทรศัพท์เคลื่อนที่ที่เน้นการขายปลีกมีการแข่งขันเพิ่มขึ้น

อย่างไรก็ตาม ปัจจุบันบริษัทซื้อสินค้าส่วนใหญ่จากผู้ผลิตโทรศัพท์เคลื่อนที่โดยตรง
ทำให้สามารถกำหนดราคาจำหน่ายสินค้าได้ในราคาที่สามารถแข่งขันกับสาขาของผู้ให้บริการโทรศัพท์เคลื่อนที่และผู้จัดจำหน่ายได้
นอกจากนี้บริษัทยังได้ขยายสาขาและจุดจำหน่ายอย่างต่อเนื่องเพื่อเข้าถึงลูกค้ากลุ่มเป้าหมาย
โดยเพิ่มขึ้นจาก 181 แห่ง ในปี 2546 เป็น 298 แห่ง ในปี 2547
และมีแผนที่จะขยายสาขาและจุดจำหน่ายของบริษัทให้มีจำนวนรวมไม่น้อยกว่า 340 แห่ง ภายในปี
2548 นี้

  4. ข้อได้เปรียบและข้อจำกัดในการแข่งขันของบริษัท

ข้อได้เปรียบในการแข่งขัน

- ความสัมพันธ์ที่ดีกับผู้ผลิตโทรศัพท์เคลื่อนที่ บริษัทได้รับการแต่งตั้งให้เป็น Direct Retail
Partner จาก Nokia และเป็นตัวแทนจำหน่ายจาก Samsung และ Motorola ซึ่งทั้ง 3
ตราผลิตภัณฑ์มีส่วนแบ่งทางการตลาดรวมกันสูงสุด
ทำให้บริษัทได้รับข้อมูลสินค้าทั้งสินค้าใหม่และสินค้าเสื่อมความนิยมครบถ้วนของทั้ง 3 ตราผลิตภัณฑ์
รวมทั้งได้รับจัดสรรจำนวนสินค้ามากกว่าบริษัทที่ไม่ได้รับการแต่งตั้งให้เป็นตัวแทนจำหน่ายจากผู้ผลิตโทรศัพท์เคลื่อนที่
นอกจากนี้บริษัทยังได้ซื้อโทรศัพท์เคลื่อนที่จาก Sony Ericsson Mobile Communications AB
ประเทศสวีเดน
มาจำหน่ายผ่านสาขาและจุดจำหน่ายของบริษัทเพิ่มขึ้นอีกหนึ่งตราผลิตภัณฑ์ตั้งแต่เดือนมกราคม 2548
จึงทำให้บริษัทสามารถรับข้อมูลด้านผลิตภัณฑ์จากผู้ผลิตโทรศัพท์เคลื่อนที่รายใหญ่ทั้ง 4 ราย

- ระบบเทคโนโลยีสารสนเทศที่ทันสมัย บริษัทนำระบบ SAP
มาใช้ในการบริหารสินค้าคงเหลือของบริษัท
ซึ่งทำให้บริษัทสามารถตรวจสอบข้อมูลการขายสินค้าและสินค้าคงเหลือในแต่ละสาขาและจุดขายได้อย่างสม่ำเสมอ
ทำให้บริษัทสามารถปรับกลยุทธ์ทางการตลาดได้ทันท่วงที
โดยสามารถสั่งซื้อสินค้าที่ได้รับความนิยมเพิ่มเติมเพื่อให้มีสินค้าจำหน่ายแก่ลูกค้า
และสามารถจัดกิจกรรมทางการตลาดเพื่อให้จำหน่ายสินค้าที่ไม่ได้รับความนิยมได้เร็วยิ่งขึ้น

- ช่องทางการจำหน่ายที่ครอบคลุมและทั่วถึง
บริษัทมีช่องทางการจำหน่ายทั้งในรูปแบบขายปลีกและขายส่ง
โดยการขายปลีกเป็นการขายผ่านสาขาและจุดขายตามศูนย์การค้า
ห้างสรรพสินค้าและร้านค้าปลีกรูปแบบใหม่ ซึ่ง ณ 31 ธันวาคม 2547
บริษัทมีสาขาและจุดขายรวมกันทั้งสิ้น 298 จุดทั่วประเทศ
ส่วนการขายส่งเป็นการขายผ่านตัวแทนจำหน่ายซึ่งมีอยู่ประมาณ 200 ราย จากจำนวนสาขา
จุดขายและตัวแทนจำหน่ายดังกล่าว บริษัทจึงสามารถเข้าถึงลูกค้าผู้ใช้โทรศัพท์เคลื่อนที่ได้เป็นอย่างดี

- การให้บริการที่มีคุณภาพ เนื่องจากบริษัทได้รับการแต่งตั้งให้เป็น Direct Retail Partner
และตัวแทนจำหน่ายของ 3 ตราผลิตภัณฑ์หลัก
ทำให้บริษัทได้รับการอบรมเกี่ยวกับข้อมูลสินค้าใหม่ของทั้ง 3 ตราผลิตภัณฑ์อยู่ตลอดเวลา
พนักงานของบริษัทจึงสามารถให้บริการและให้คำแนะนำแก่ลูกค้าได้เป็นอย่างดี นอกจากนี้
การที่บริษัทมีสาขาของบริษัทเอง โดยไม่มีการให้แฟรนไชส์
จึงสามารถควบคุมคุณภาพการให้บริการของพนักงานในแต่ละสาขาได้ เช่น
ลูกค้าสามารถนำเครื่องโทรศัพท์เคลื่อนที่เข้าซ่อมที่สาขาใดของบริษัทได้
โดยไม่คำนึงว่าจะซื้อจากสาขาใด ทำให้ลูกค้าได้รับความสะดวกมากยิ่งขึ้น

ข้อจำกัดในการแข่งขัน

ในอดีตก่อนที่บริษัทจะเข้าจดทะเบียนในตลาดหลักทรัพย์แห่งประเทศไทย
บริษัทมีข้อจำกัดทางด้านเงินทุน เนื่องจากบริษัทมีนโยบายซื้อสินค้าด้วยเงินสด
เพื่อลดต้นทุนสินค้าให้สามารถสามารถกำหนดราคาสินค้าให้อยู่ในระดับที่สามารถแข่งขันกับผู้จำหน่ายโทรศัพท์เคลื่อนที่รายอื่นๆ
ได้ บริษัทจึงจำเป็นต้องใช้เงินกู้ยืมจากสถาบันการเงินเพื่อสนับสนุนนโยบายดังกล่าวจำนวนมาก
จึงทำให้ ณ 30 มิถุนายน 2547 บริษัทมีเงินกู้ยืมรวมทั้งสิ้น 1,090.87 ล้านบาท
และมีอัตราส่วนหนี้สินต่อส่วนของผู้ถือหุ้นถึง 3.53 เท่า
แต่หลังจากบริษัทได้ดำเนินการเสนอขายหุ้นสามัญเพิ่มทุนให้แก่บุคคลทั่วไป
และเข้าจดทะเบียนในตลาดหลักทรัพย์แล้ว
บริษัทได้นำเงินที่ได้จากการเพิ่มทุนไปชำระคืนเงินกู้ยืมบางส่วน ซึ่งทำให้ ณ 31 ธันวาคม 2547
บริษัทมีจำนวนเงินกู้ยืมของบริษัทลดลงเหลือ 778.30 ล้านบาท
และมีอัตราส่วนหนี้สินต่อส่วนของผู้ถือหุ้นเหลือเพียง 0.99 เท่า
จึงทำให้บริษัทมีข้อจำกัดด้านแหล่งเงินทุนของบริษัทลดน้อยลง

การจัดหาผลิตภัณฑ์และบริการ

โทรศัพท์เคลื่อนที่

การจัดหาเครื่องโทรศัพท์เคลื่อนที่เพื่อจำหน่ายของบริษัท สามารถแบ่งออกได้เป็น 3 วิธี ได้แก่

(1) การซื้อโดยตรงจากผู้ผลิตเครื่องโทรศัพท์เคลื่อนที่

ปัจจุบันบริษัทได้รับแต่งตั้งให้เป็น Direct Retail Partner ของ Nokia จากบริษัท โนเกีย
(ประเทศไทย) จำกัด และเป็นตัวแทนจำหน่ายโทรศัพท์เคลื่อนที่ของ Samsung Motorola และ
Sony Ericsson จาก บริษัท ไทยซัมซุง อิเลคโทรนิคส์ จำกัด Motorola Electronics Pte.
Ltd. จากประเทศสิงคโปร์ และ Sony Ericsson Mobile Communications AB
ประเทศสวีเดน ตามลำดับ โดยบริษัทสามารถสั่งซื้อโทรศัพท์เคลื่อนที่จาก 4
บริษัทดังกล่าวได้เกือบทุกรุ่น ยกเว้นเพียงบางรุ่นเท่านั้นที่ผู้ให้บริการโทรศัพท์เคลื่อนที่ (Operator)
ได้รับสิทธิจำหน่ายแต่เพียงผู้เดียว (Exclusive)

บริษัทสามารถซื้อสินค้าจากผู้ผลิต Samsung Motorola และ Sony Ericsson
เพื่อนำมาขายปลีกผ่านสาขาและจุดจำหน่ายของบริษัท รวมทั้งขายส่งให้แก่ตัวแทนจำหน่าย
ซึ่งแตกต่างจากการเป็น Direct Retail Partner ของ Nokia
ซึ่งบริษัทสามารถซื้อสินค้าเพื่อจำหน่ายปลีกผ่านสาขาและจุดขายของบริษัทได้เท่านั้น

นอกจากนี้ บริษัทยังมีการนำเข้าและจำหน่ายโทรศัพท์เคลื่อนที่จากต่างประเทศ
โดยการซื้อโทรศัพท์เคลื่อนที่โดยตรงจากบริษัทผู้ผลิตโทรศัพท์เคลื่อนที่ตราผลิตภัณฑ์ DBTEL
ของประเทศไต้หวัน TCL ของประเทศจีน VK ของประเทศเกาหลี และ Aniphone
ซึ่งเป็นตราผลิตภัณฑ์ของบริษัทเอง (House Brand) จากประเทศจีน อีกด้วย

การปลดล็อครหัสประจำเครื่อง ทำให้ผู้จำหน่ายโทรศัพท์เคลื่อนที่สามารถจัดซื้อผลิตภัณฑ์ต่างๆ ได้เอง
ไม่ว่าจะเป็นการซื้อจากตัวแทนจำหน่ายในประเทศ หรือการนำเข้าจากต่างประเทศ
ในกรณีที่บริษัทไม่ได้รับการต่อสัญญาแต่งตั้งเป็นตัวแทนจำหน่ายจากผู้ผลิตโทรศัพท์เคลื่อนที่
บริษัทก็ยังสามารถจัดซื้อและนำเข้าผลิตภัณฑ์ต่างๆ ได้เอง
ดังนั้นผลกระทบที่จะมีผลต่อการดำเนินงานของบริษัทจึงอยู่ในระดับต่ำ

(2) การซื้อจากผู้ให้บริการโทรศัพท์เคลื่อนที่ (Operator)

ผู้ให้บริการโทรศัพท์เคลื่อนที่ในประเทศไทยทั้ง 4 ราย ซึ่งได้แก่ AIS, DTAC, TAO และ Hutch
โดย 3 รายแรกจะจำหน่ายโทรศัพท์เคลื่อนที่ผ่านบริษัทในเครือคือ บริษัท ดิจิตอล โฟน จำกัด
(“DPC”) บริษัท ยูไนเต็ด ดิสทริบิวชั่น บิสิเนส จำกัด (“UD”) และบริษัท ทีเอ ออเร้นจ์ รีเทล
จำกัด ตามลำดับ ในขณะที่ Hutch เป็นผู้จัดจำหน่ายโทรศัพท์เคลื่อนที่ด้วยตนเอง ทั้ง 4 บริษัท
เป็นผู้จัดจำหน่ายโทรศัพท์เคลื่อนที่เกือบทุกรุ่นและทุกตราผลิตภัณฑ์ นอกจากนี้
ยังเป็นผู้มีสิทธิแต่เพียงผู้เดียว (Exclusive)
ในการจำหน่ายโทรศัพท์เคลื่อนที่บางรุ่นของบางตราผลิตภัณฑ์ ดังนั้น
บริษัทจึงต้องสั่งซื้อโทรศัพท์เคลื่อนที่บางรุ่นจากบริษัทในเครือของผู้ให้บริการโทรศัพท์เคลื่อนที่

(3) การจัดซื้อเองโดยไม่ผ่านผู้ผลิตหรือผู้ให้บริการ

สำหรับโทรศัพท์เคลื่อนที่ที่บริษัทไม่ได้เป็นตัวแทนจำหน่ายโดยตรง
ในกรณีที่การสั่งซื้อโทรศัพท์เคลื่อนที่จากผู้ให้บริการโทรศัพท์เคลื่อนที่หรือผู้ผลิตมีราคาสูงกว่าการสั่งซื้อจากแหล่งอื่น
บริษัทจะทำการจัดซื้อโทรศัพท์เคลื่อนที่ต่างๆ เอง โดยอาจซื้อจากในประเทศหรือต่างประเทศ
ขึ้นอยู่กับราคาต้นทุนของโทรศัพท์รุ่นต่างๆ เป็นหลัก

การที่บริษัทสามารถจัดหาเครื่องโทรศัพท์เคลื่อนที่จากหลายแห่ง
ทำให้บริษัทสามารถลดความเสี่ยงในเรื่องการจัดหาสินค้าได้โดยไม่ถูกผูกขาดกับผู้ขายสินค้ารายใดรายหนึ่ง
นอกจากนี้ ยังทำให้บริษัทมีความได้เปรียบในเรื่องต้นทุนสินค้า
เนื่องจากสามารถเลือกซื้อสินค้าจากแหล่งที่ให้ราคาต่ำกว่าได้
ซึ่งจะส่งผลให้บริษัทสามารถแข่งขันกับผู้จำหน่ายโทรศัพท์เคลื่อนที่อื่นๆ ได้เป็นอย่างดี

สำหรับการจัดซื้อสินค้าของบริษัท นอกจากจะพิจารณาจากวิธีการจัดซื้อสินค้าแล้ว
ยังอาจพิจารณาแหล่งที่มาของสินค้า ซึ่งได้แก่
การซื้อในประเทศและการนำเข้าจากต่างประเทศได้อีกด้วย โดยในปี 2545- 2547
บริษัทมีสัดส่วนการซื้อสินค้าในประเทศและการนำเข้าจากต่างประเทศ
เมื่อเปรียบเทียบกับมูลค่าการซื้อสินค้ารวม ดังนี้

(หน่วย: ล้านบาท)

  ------------------- ---------- -------- ---------- -------- ---------- --------
  แหล่งที่มา             ปี 2545              ปี 2546              ปี 2547     

                      จำนวน      ร้อยละ    จำนวน      ร้อยละ    จำนวน      ร้อยละ

  ซื้อในประเทศ          881.03     40.88    5,494.94   75.49    7,471.35   82.52

  นำเข้าจากต่างประเทศ   1,274.35   59.12    1,783.62   24.51    1,582.77   17.48

  มูลค่าการซื้อสินค้ารวม    2,155.38   100.00   7,278.56   100.00   9,054.12   100.00
  ------------------- ---------- -------- ---------- -------- ---------- --------

มูลค่าและสัดส่วนการซื้อสินค้าในประเทศและการนำเข้าสินค้าจากต่างประเทศ

[]

จะเห็นได้ว่าในปี 2545 บริษัทมีสัดส่วนการนำเข้าสินค้าจากต่างประเทศสูงถึงร้อยละ 59.12
ของมูลค่าการซื้อสินค้ารวม เนื่องจากในปี 2545 มีการปลดล็อครหัสประจำเครื่อง
ทำให้บริษัทสามารถจัดหาสินค้าเพื่อจำหน่ายได้เอง โดยการนำเข้าจากต่างประเทศ อย่างไรก็ตาม
เมื่อบริษัทได้รับการแต่งตั้งให้เป็นตัวแทนจำหน่าย Nokia ในเดือนตุลาคม 2545
และเป็นตัวแทนจำหน่าย Samsung ในปี 2546 แล้ว
บริษัทจึงมีการนำเข้าสินค้าจากต่างประเทศในสัดส่วนที่ลดลงอย่างต่อเนื่อง

บริษัทจะทำการคัดเลือกโทรศัพท์เคลื่อนที่ให้ตรงกับความต้องการของผู้ใช้โทรศัพท์เคลื่อนที่
ซึ่งจะทำให้บริษัทสามารถจำหน่ายสินค้าได้อย่างรวดเร็ว
ส่งผลให้บริษัทสามารถปรับเปลี่ยนสินค้าเพื่อจำหน่ายให้ตรงกับความต้องการของลูกค้าในแต่ละช่วงได้ตลอดเวลา

ซิมการ์ดและบัตรเติมเงิน

บริษัทสั่งซื้อซิมการ์ดและบัตรเติมเงินทั้งแบบจ่ายล่วงหน้า (Pre-paid) และแบบจดทะเบียน
(Post-paid) จากผู้ให้บริการโทรศัพท์เคลื่อนที่แต่ละรายโดยตรง ดังนี้

  ------------------------------------ ----------------------------------
  เครือข่าย                              ผู้ให้บริการโทรศัพท์เคลื่อนที่

  Digital GSM Advance, Digital GSM     บริษัท ดิจิตอลโฟน จำกัด
  1800 และ 1-2 Call                    

  My และ D-prompt                      บริษัท โทเทิ่ล แอ็คเซ็ส คอมมูนิเคชั่น จำกัด
                                       (มหาชน)

  Orange                               บริษัท ทีเอ ออเร้นจ์ รีเทลจำกัด

  Hutch                                บริษัท ฮัทชิสัน ซีเอที ไวร์เลส มัลติมีเดีย
                                       จำกัด
  ------------------------------------ ----------------------------------

อุปกรณ์เสริม

เนื่องจากบริษัทมีนโยบายที่จะจำหน่ายอุปกรณ์เสริมที่ผลิตโดยผู้ผลิตโทรศัพท์เคลื่อนที่เท่านั้น
สำหรับโทรศัพท์เคลื่อนที่ที่บริษัทได้รับการแต่งตั้งให้เป็นตัวแทนจำหน่ายจากผู้ผลิตโทรศัพท์เคลื่อนที่
บริษัทจะสั่งซื้ออุปกรณ์เสริมของแต่ละตราผลิตภัณฑ์จากผู้ผลิตรายนั้นๆ

สำหรับโทรศัพท์เคลื่อนที่ตราผลิตภัณฑ์ที่บริษัทจัดซื้อเอง
บริษัทจะจัดซื้ออุปกรณ์เสริมจากผู้จัดจำหน่ายต่างๆ
แต่ยังคงนโยบายที่จะซื้อแต่อุปกรณ์เสริมที่ผลิตโดยผู้ผลิตโทรศัพท์เคลื่อนที่เท่านั้น
ในส่วนอุปกรณ์เสริมของโทรศัพท์เคลื่อนที่ตราผลิตภัณฑ์ เอนี่ โฟน ซึ่งเป็นตราผลิตภัณฑ์ของบริษัท
(House Brand) รวมถึงโทรศัพท์เคลื่อนที่ตราผลิตภัณฑ์ DBTEL, TCL และ VK
บริษัทจะสั่งซื้ออุปกรณ์เสริมจากผู้ผลิตโทรศัพท์โดยตรงเช่นกัน

ผลกระทบต่อสิ่งแวดล้อม

- ไม่มี -

งานที่ยังไม่ได้ส่งมอบ

- ไม่มี -

[1] ^(*) ข้อมูลที่รวบรวมจากผู้ผลิตและจำหน่ายโทรศัพท์เคลื่อนที่ให้แก่บริษัท